KIRJALLINEN KYSYMYS E-0910/02

esittäjä(t): Gabriele Stauner (PPE-DE) ja Paul Rübig (PPE-DE) komissiolle

(5. huhtikuuta 2002)

Aihe: Puolan Sapard-varat

Itävaltalaisessa Der Standard -sanomalehdessä kerrottiin 20. maaliskuuta 2002, että ehdokasvaltio Puolalla on huomattavia vaikeuksia saada rahoitusta liittymistä valmistelevan Sapard-välineen hankkeisiin.

1. Voiko komissio vahvistaa, ettei Agenda 2000:n rahoitusnäkymien mukaisesti Sapard-välineeseen vuodesta 2000 lähtien varatusta 529 miljoonan euron summasta ole maksettu euroakaan Puolalle?

2. Voiko komissio kertoa, mistä Puolassa toteutettavien Sapard-välineellä tuettujen hankkeiden hyväksymiseen liittyvät vaikeudet aiheutuvat?

3. Pitääkö paikkansa, että Puolan maatalouden uudelleenjärjestelyistä ja nykyaikaistamisesta vastaava virasto on sekaantunut lahjusskandaaliin eikä sitä ole tämän vuoksi hyväksytty Brysselissä Puolan Sapard-varojen viralliseksi maksajavirastoksi?

4. Miten suurta vahinkoa lahjusskandaali on aiheuttanut yhteisöjen talousarviossa, jos edellä mainittu pitää paikkansa?

Günter Verheugenin komission puolesta antama vastaus

(14. toukokuuta 2002)

1. Komissio voi vahvistaa, että Puola ei ole vielä (huhtikuussa 2002) saanut lainkaan yhteisön varoja maatalouden ja maaseudun kehittämisen erityistä liittymisohjelmaa (Sapard-ohjelmaa) varten, koska ennakkoedellytyksiä ei ole täytetty, jotta komissio voisi tehdä päätöksen ohjelmaan kuuluvien toimenpiteiden hallinnoinnin siirtämisestä Puolan Sapard-virastolle.

2. Erityisesti edellytykset täyttävissä ehdokasvaltioissa on suoritettava erilaisia tehtäviä Sapard-välineen tavoitteiden saavuttamiseksi. Näiden tehtävien kuvaus on esitetty komission kertomuksessa Sapard-ohjelmasta neuvostolle, Euroopan parlamentille, talous- ja sosiaalikomitealle ja alueiden komitealle(1). Tähän kertomukseen sisältyvien tietojen lisäksi on syytä huomauttaa, että tähän mennessä seitsemän valtiota (Bulgaria, Viro, Latvia, Liettua, Slovenia, Tekin tasavalta ja Slovakia) on saanut komission päätöksen Sapard-ohjelmaa varten myönnettävän tuen hallinnoinnin siirtämisestä. Muissa ehdokasvaltioissa edistytään hyvin, ja on odotettavissa, että komissio voi pian tehdä lisää päätöksiä tuen hallinnoinnin siirtämisestä. Puolan tapauksessa prosessissa on nyt edetty pitkälle. Koska sitä ei ole saatu päätökseen, hankkeiden valintaa ei kuitenkaan voida suorittaa.

3. Maatalouden uudelleenjärjestelyistä ja nykyaikaistamisesta vastaava virasto (ARMA) on hallituksen virasto, joka kuuluu Puolan maatalousministeriön alaisuuteen. Hallitus on antanut maatalousministeriön tehtäväksi myös yhdennetyn hallinto- ja valvontajärjestelmän (IACS) perustamisen. Puola tarvitsee tämän järjestelmän kyetäkseen hallinnoimaan yhteisen maatalouspolitiikan mukaisia tiettyjä maksuja. Vaikka ARMAn tehtäväksi on annettu Sapard-virastona toimiminen, tämän viraston toiminnot ovat erillään IACS:stä. IACS on järjestelmä, jolla hallinnoidaan yhteisön talousarviosta viljelijöille suoritettavia maksuja jäseneksi liittymisen jälkeen. Sapard-ohjelma on liittymistä edeltävä ohjelma, jolla pyritään tukemaan ehdokasvaltioita maatalouden uudelleenjärjestelyjen aloittamisessa jo ennen jäseneksi liittymistä. Nämä kaksi järjestelmää ovat toiminnallisesti ja hallinnollisesti erillisiä.

ARMA on saanut Phare-rahoitusta IACS-järjestelmän perustamista varten vuodesta 1998 lähtien. Komissio havaitsi syyskuussa 2001 useita säännönvastaisuuksia. Tämän seurauksena komissio keskeytti kaiken IACS-järjestelmää varten annettavan Phare-tuen odotettaessa lisäselvityksiä Puolan viranomaisilta ja tilintarkastuksen tuloksia. Puolan viranomaiset käynnistivät myös omat riippumattomat tutkimuksensa.

4. Komissio on alusta lähtien ryhtynyt tarvittaviin toimiin IACS-järjestelmää varten tarkoitettujen Phare-varojen turvaamiseksi. Tämän seurauksena ja takaisinperintämääräyksen (2,8 miljoonan euron summasta) antamisen johdosta yhteisön talousarviolle ei ole koitunut menetyksiä. Komissio odottaa nyt lisätietoja Puolan viranomaisilta niiden omien tutkimusten tuloksista ja niiden suunnitelmista, kuinka ne vievät eteenpäin IACS-järjestelmää.

(1) COM(2001) 341 lopullinen.